FI Euroopan unionin virallinen lehti CE 88/525

(2004/C 88 E/0538)

KIRJALLINEN KYSYMYS E-0740/04

esittäjä(t): José García-Margallo y Marfil (PPE-DE) komissiolle

(11. maaliskuuta 2004)

Aihe: Veropetosten torjunnasta vastaava erillisvirasto

Euroopan unionissa tapahtuvista veropetoksista aiheutuu jäsenvaltioille merkittävät menetykset. Veropetosten osuudeksi on arvioitu 10 prosenttia pelkästään arvonlisäverotulojen alalla, mikä vastaa 70 000 miljoonaa euroa.

Onko komissio harkinnut Euroopan unionin nykyisten erillisvirastojen kaltaisen viraston perustamista veropetosten torjumiseksi?

Frits Bolkesteinin komission puolesta antama vastaus

(23. huhtikuuta 2004)

Arvonlisäveropetokset todellakin muodostavat merkittävän ongelman yhteisössä, koska ne vaikuttavat jäsenvaltioiden arvonlisäverotuloihin, vääristävät kilpailua ja vaarantavat laillista kauppaa. Vaikka arvonlisäveron periminen ja valvonta on ensisijaisesti jäsenvaltioiden asia, komission tehtävänä on taata tehokkaat oikeudelliset puitteet, jotka mahdollistavat jäsenvaltioiden hallintojen rajatylittävän yhteistyön ja jäsenvaltioiden tehokkaan kansainvälisen arvonlisäveropetosten valvonnan. Siksi komissio teki jäsenvaltioiden toimivaltaisten viranomaisten keskinäisen avun vahvistamisesta erityisesti petostapausten osalta ehdotuksen, jonka neuvosto hyväksyi 8. lokakuuta 2003 ja joka astui voimaan 1. tammikuuta 2004. Tämä asetus (1) on parantanut huomattavasti hallinnollista yhteistyötä koskevia oikeudellisia puitteita ja on siksi merkittävä arvonlisäveropetosten torjuntaväline. Tähän liittyvänä komissio esittelee pian neuvostolle ja parlamentille kertomuksen hallinnollisen yhteistyön järjestelmän käytöstä arvonlisäveropetosten torjunnassa. Sen lisäksi, että uusi asetus hallinnollisesta yhteistyöstä oli perusedellytys jäsenvaltioiden yhteistyön parantamiselle arvonlisäveropetosten torjunnassa, on myös ollut välttämätöntä täydentää tätä lainsäädännöllistä aloitetta konkreettisilla toimilla, jotka parantavat eri verohallintojen ja niiden virkamiesten välistä yhteistyötä. Kuten arvoisa parlamentin jäsen hyvin tietää, neuvosto ja parlamentti hyväksyivät tästä syystä Fiscalis 2003—2007 -ohjelman (2) parantamaan jokapäiväistä yhteistyötä jäsenvaltioiden virkamiesten välillä.

Seuraavana askeleena komissio on valmistelemassa ehdotusta uudeksi asetukseksi, joka koskee keskinäistä hallinnollista apua yhteisön taloudellisten etujen suojelemiseksi petoksilta ja muulta laittomalta toiminnalta. Tämä ehdotus käsittää muun muassa arvonlisäveropetokset ja niihin liittyvän rahanpesutoiminnan. Sillä pyritään puuttumaan tietojenvaihtoon jäsenvaltioiden ja komission välillä, ja sen tarkoituksena on tarjota komissiolle parannettu foorumi sekä kansainvälisen arvonlisäveropetosten valvonnan koordinoimiselle että siihen liittyvälle riskianalyysille ja tiedustelutoiminnalle.

Yhteisön viraston perustaminen veropetosten torjumiseksi, kuten arvoisa jäsen ehdottaa, olisi vaikeaa siksi, että monet jäsenvaltiot olisivat haluttomia luopumaan suvereniteetistaan verojen perimisen ja valvonnan alalla. Komissio ei myöskään katso, että tällainen askel olisi tällä hetkellä oikeutettu. Komissio jatkaa, silloin kun se on tarpeellista ja asianmukaista, sekä riittävän vankan oikeudellisen ympäristön että parannetun hallinnollisen yhteistyön koneiston tarjoamista mahdollistaakseen jäsenvaltioiden tehokkaan yhteistyön keskenään ja komission kanssa kansainvälisten arvonlisäveropetosten torjumiseksi.

Lopuksi tiedoksi arvoisalle jäsenelle, että komission petostentorjuntavirastolla (OLAF) on jo arvonlisäveroa käsittelevä ryhmä, joka avustaa jäsenvaltioita rajatylittäviä arvonlisäveropetostapauksia koskevan toiminnan koordinoinnissa perustamissopimuksen 280 artiklan puitteissa. Myös OLAFin tiedonhankintalinja ja tuomioistuinasioiden yksikkö tarjoavat kummatkin tukensa jäsenvaltioille tapausten tutkimisessa ja oikeudellisessa käsittelyssä.

(1) Neuvoston asetus (EY) N:o 1798/2003, annettu 7 päivänä lokakuuta 2003, hallinnollisesta yhteistyöstä arvonlisäverotuksen alalla ja asetuksen (ETY) N:o 218/92 kumoamisesta, EUVL L 264, 15.10.2003.

(2) Euroopan parlamentin ja neuvoston päätös N:o 2235/2002/EY, tehty 3 päivänä joulukuuta 2002, sisämarkkinoiden verotuksen järjestelmiä vahvistavasta yhteisön ohjelmasta (Fiscalis 2003—2007 -ohjelma), EYVL L 341, 17.12.2002.